钦定古今图书集成/明伦汇编/交谊典/第054卷 > 《上巳日陪刘尚书宴集北池序》前人
## 钦定古今图书集成/明伦汇编/交谊典/第054卷 > 《上巳日陪刘尚书宴集北池序》前人

才智宏杰者其人尊，政教易简者其民泰，时节和畅
者其游盛，地形盘郁者其宴雄。我尚书刘公，挺天姿
之英特，采人心之愉乐，乘上巳之暄淑，趣北池之汗
漫，操四驾，腾百祥，皇皇煜煜，气象飘动，真高会也。况
乎九天之泽，滂沱下澍，新握龙节，保宁坤维。苟或风
流褊俭不耀，是则欲憔悴宠荣也，岂承荷锡命之意乎？岩岩西蜀，古称天府之奥也。江山数千里，羌蛮万
馀落，岁时风俗豪侈，凡所好尚，奇伟谲怪，遭值此际，
得摅胸襟，故尢为壮观矣。先期旬日也，严径术，洗涯
岸，洞篁篠，炽台榭，有事之辰也。拥幢盖，揖宾客，寅及
于近郊，卯及于北池。其降车也，鼙鼓发，登舟也；丝桐
揭，解缆也。百戏作。“览水府，摧江蓠，叱”天吴，拉冯夷，跃
龟鱼，腾蛟螭，召琴高啸，宓妃蓬壶以回泊，若云蔚而
霞帔，一何壮也。及乎耳烦目剧，绵趣静境，稍自引去
于空阔，水波不同，四罗群山，簪裾坐于天上，思虑游
于象表，又何旷也。观夫《水嬉》之伦，储精蓄锐，天高日
晏，思奋馀勇，实有赤县，两为朋曹，献奇较艺，钩索胜
负。于是划万人之浩扰，豁一路之清泚，南北稳彻，中
无飞鸟。爰挂绵彩，从风为标；烂然长虹，横拖空碧。乃
计才力，量远迩，一号令雷鼓而飞，千桡动，万夫呼，闪
电流于目眦，羽翼生于肘下。观者山立，阴助斗志，肺
肠为之沸涌，草树为之偃悴。揭竿取胜，扬旌而旋。观
其猛厉之气，腾陵之势，崇山可破也，青天可登也。若
使移于摧坚陷阵之地，宁有对宇宙乎？夫文质殊途，
古今异宜，君子作事得时也。是都也，有军旅焉，有南
诏焉，有西戎焉，尚或以清流激湍，一觞一咏，为宾客
之娱者，是不知变也。而识者咍之。其观一时之能事，
成千古之休烈，在今辰也。岂与夫永和少长咸集，同
日而言哉？载自顾薄劣，尘厕下介，谬处陈璋之任，被
命首叙，敢逡巡乎？请赋八韵，以耀兰亭诸子也。先是
故太师韦公因是令节课宾寮赋诗，迺取诸《黄裳》以
为韵。今尚书继之以青，盖欲使其五色相宣耳。